बलिया में प्रश्‍न पत्र लीक मामले में एक और प्रबंधक गिरफ़्तार, अब तक 50 से ज्यादा आरोपियों को पुलिस ने पकड़ा
उत्तर प्रदेश माध्यमिक शिक्षा परिषद द्वारा संचालित 12वीं कक्षा की बोर्ड की परीक्षा का अंग्रेजी का प्रश्न पत्र लीक होने के मामले में पुलिस ने एक और विद्यालय के प्रबन्धक को गिरफ्तार किया है।
बलिया: उत्तर प्रदेश माध्यमिक शिक्षा परिषद द्वारा संचालित 12वीं कक्षा की बोर्ड की परीक्षा का अंग्रेजी का प्रश्न पत्र लीक होने के मामले में पुलिस ने एक और विद्यालय के प्रबन्धक को गिरफ्तार किया है। पुलिस ने रविवार को यह जानकारी दी। जिले के नगरा थाने के प्रभारी देवेंद्र नाथ दुबे ने बताया कि पुलिस ने अंग्रेजी का प्रश्न पत्र लीक मामले में आरोपित पंडित हरिहर बाबा इंटर कॉलेज के प्रबंधक अवधराज पांडेय को शनिवार को सिसवार राघोपुर मार्ग से गिरफ्तार कर लिया है । उल्लेखनीय है कि प्रश्न पत्र लीक मामले में पुलिस ने अब तक मुख्य आरोपी सहित 50 से अधिक लोगों को गिरफ्तार किया है। प्रश्न पत्र लीक होने के बाद उस वक्त परीक्षा रद्द कर दी गयी थी और बाद में परीक्षा कराई गयी थी।बता दें, मार्च में बोर्ड परीक्षा के दौरान बलिया में इंटरमीडिएट अंग्रेजी का प्रश्नपत्र वायरल हो गया था, जिसके बाद अंग्रेजी की परीक्षा को वाराणसी, बलिया और आजमगढ़ समेत उत्तर प्रदेश के 24 जिलों में रद्द कर दिया गया था। मामला सामने आते ही प्रदेश की योगी सरकार एक्शन में आ गई। उस दौरान पुलिस ने कार्रवाई करते हुए DIOS समेत 17 लोगों को गिरफ्तार कर लिया। 17 लोगों में एक पत्रकार भी शामिल था।पेपर लीक मामले में जिले के अलग-अलग थाने में मुकदमा दर्ज है। पुलिस लगातार मामले में कार्रवाई और गिरफ्तारी कर रही है। इसी सिलसिले में पंडित हरिहर बाबा इंटर कॉलेज के प्रबंधक अवधराज पांडेय की शनिवार को गिरफ्तारी हुई। बता दें, अभी तक पुलिस इस मामले में कुल 50 लोगों को गिरफ्तार कर चुकी है।